Сапраўдным хітом сезона стануць дзве мадэлі электрамабіляў, першыя экзэмпляры якіх зусім нядаўна сыйшлі з канвеера СТАА “ПП Палессе”. Вадзім Ваеўчык гаворыць, што падобная вытворчасць асвоена ўпершыню за ўсю гісторыю суверэннай Беларусі. Міні-версіі квадрацыкла і трохколавага матацыкла забяспечаны электрарухавікамі, якія працуюць ад напружання ў шэсць вольт. Дастаткова зарадзіць акамулятар ад звычайнай бытавой разеткі — і цацачны цуд тэхнікі гатовы да эксплуатацыі. Максімальная хуткасць складае 5,9 км у гадзіну. Дарэчы, вялікую ўвагу распрацоўшчыкі надалі пытанням бяспекі такой прадукцыі. Так, напрыклад, пры кіраванні электрамабілем маленькім вадзіцелям дастаткова адпусціць спецыяльныя рэгулятары газу на рулі матацыкла ці квадрацыкла, і тэхніка адразу ж спыняецца.